রমিজ রাজার মুখে বাংলাদেশ দলের ভূয়সী প্রশংসা
একসময় বাংলাদেশ দলের কট্টর সমালোচক ছিলেন রমিজ রাজা। ইনিয়েবিনিয়ে টাইগারদের বিষয়ে নেতিবাচক মন্তব্য করাই ছিল তার লক্ষ্য।  







তবে এখন আর তেমনটি দেখা যায় না। গত কয়েক বছর ধরে তার মুখ থেকে টাইগারদের প্রশংসাসূচক মন্তব্য ঝরছে।




শুক্রবার লাহোরে পাকিস্তানের বিপক্ষে প্রথম টি-টোয়েন্টিতে বাংলাদেশ হারার পরও প্রশংসাই ঝরল রমিজ রাজার মুখ থেকে।
পাকিস্তানের এই সাবেক ক্রিকেটার বলেন, ‘এত কম পুঁজি নিয়েও বাংলাদেশ যে লড়াইটা করেছে, তার প্রশংসা না করে উপায় নেই।’
তিনি বলেন, ‘জয় পেলেও হেসেখেলে জেতেনি পাকিস্তান। টি-টোয়েন্টিতে দেড়শ'র নিচে রান তাড়া করতে নেমে পাকিস্তানকে শেষ ওভার পর্যন্ত ব্যাট চালিয়ে যেতে হয়েছে।  বাংলাদেশি বোলাররা সত্যি খুব নিয়ন্ত্রিত বোলিং করেছে। এজন্য অবশ্যই বাংলাদেশের প্রশংসা করতেই হয়। ছোট একটি টার্গেটকে তারা শেষ পর্যন্ত নিয়ে যেতে পেরেছে।’

তবে পাশাপাশি বাংলাদেশ স্কোয়াডের একটি বিষয় বেশ অবাক করেছে রমিজ রাজাকে।
সাকিববিহীন দলে গতকাল কোনো বাঁহাতি স্পিনার না খেলানোয় অবাক হয়েছেন রমিজ।
জনপ্রিয় এই ধারাভাষ্যকার বলেন, ‘আমাকে অবাক করেছে, তাদের দলে একজন বাঁহাতি স্পিনারও ছিল না। একটা সময় একাদশে দুই থেকে তিনজন বাঁহাতি স্পিনার খেলানো ছিল যেই দলের রীতি, সেখানে একজন বাঁহাতি স্পিনার নিয়েও নামেনি তারা।’
প্রসঙ্গত শুক্রবার লাহোরের গাদ্দাফি স্টেডিয়ামে ম্যাচে প্রথমে ব্যাট করে হাতে পর্যাপ্ত উইকেট থাকার পরও ৫ উইকেটে ১৪১ রানের বেশি করতে পারেনি মাহমুদউল্লাহরা।  
জবাবে পাকিস্তান ৩ বল হাতে রেখে জয় তুলে নেয়। শোয়েব মালিকের ৫৮ রানে ভর করেই এ জয় পায় বাবর আজম।
তাই ম্যাচশেষে অনেকেই বলেছেন, আরও ১৫ রান বেশি করতে পারলে জয়টা লাল-সবুজের দলেও ভিড়তে পারত।

একসময় বাংলাদেশ দলের কট্টর সমালোচক ছিলেন রমিজ রাজা। ইনিয়েবিনিয়ে টাইগারদের বিষয়ে নেতিবাচক মন্তব্য করাই ছিল তার লক্ষ্য।